Gewilde ‘Boerepompie’ betree Afrikaanse Top-20Snotkop en Ricus Nel. (Foto: Verskaf) Ricus Nel en Snotkop se jongste enkelsnit, “Boerepompie”, betree vandeesweek se Maroela Media Afrikaanse Top-20 in die no. 18-posisie. Die musiekvideo vir dié snit, wat einde verlede week uitgereik is, het reeds bykans 200 000 trefslae op YouTube en was ook baie gewild met aflaaie die afgelope naweek. Fatman se jongste enkelsnit, “SOS”, betree ook dié week die treffersparade op no. 20. Biggy, die kletsrymer wat verlede week ŉ opskudding op die Top-20 veroorsaak het toe hy die treffersparade op no. 20 met sy enkelsnit “Dames” betree het, is vandeesweek in die no. 17-posisie. Elandré neem weer die no. 1-posisie in met “Vuur op die water”. In vandeesweek se Maroela Media Afrikaanse Top-20 is daar ses snitte wat styg, agt wat daal en vier wat onveranderd bly en twee nuwe liedjies wat wat vandeesweek se treffersparade betree.